b'\n_START_ARTICLE_\nJane Austen\n_START_SECTION_\nLiv\n_START_PARAGRAPH_\nJane Austen blev f\xc3\xb8dt ved Basingstoke i England. Hun var det syvende barn af sognepr\xc3\xa6st George Austen (1731-1805) og hustru Cassandra (1739-1827). Hun voksede op og levede i det samme landlige middelstandsmilj\xc3\xb8, som hun beskriver i sine romaner, og hun havde fra barnsben adgang til familiens bibliotek, der gav hende kendskab til megen og varieret litteratur. I mods\xc3\xa6tning til sine heltinder forblev Austen selv ugift trods flere \xc3\xa6gteskabstilbud. I 1801 gik hendes far p\xc3\xa5 pension, og familien flyttede til Bath. Efter faderens d\xc3\xb8d i 1805 flyttede hun rundt med sin mor og s\xc3\xb8ster, til de i 1809 slog sig ned i Chawton ved Alton i Hampshire. Her blev hun med undtagelse af f\xc3\xa5 bes\xc3\xb8g i London til 1817, hvor hun flyttede til Winchester for at v\xc3\xa6re t\xc3\xa6t p\xc3\xa5 sin l\xc3\xa6ge. Hun d\xc3\xb8de samme \xc3\xa5r.\n_START_SECTION_\nForfatterskab\n_START_PARAGRAPH_\nAustens romaner har, trods det s\xc3\xa6rlige 1800-talsmilj\xc3\xb8 de udspiller sig i, holdt deres popularitet op gennem \xc3\xa5rene og h\xc3\xb8rer i dag til de mest popul\xc3\xa6re klassikere med gentagne filmatiseringer. Det skyldes ikke mindst Austens sproglige elegance og fine milj\xc3\xb8- og karakterskildringer. Hun mestrer at portr\xc3\xa6ttere sine personer og deres f\xc3\xb8lelser gennem dialog, og den udvikling, personerne gennemg\xc3\xa5r, bliver skildret uden et overfl\xc3\xb8digt ord og med underliggende humor og ironi. Hendes figurer fremst\xc3\xa5r s\xc3\xa5ledes meget levende og genkendelige. Som anmelder Mogens Knudsen skrev i Information i forbindelse med den f\xc3\xb8rste danske overs\xc3\xa6ttelse af Emma: "Alle hendes figurer tr\xc3\xa6der os lyslevende i m\xc3\xb8de tv\xc3\xa6rs gennem deres historiske mundering. Giv dem andre hatte, bukser eller kjoler p\xc3\xa5, og vi har dem spadserende rundt imellem os i dag."_NEWLINE_I et brev til sin nev\xc3\xb8 James Edward Austen-Leigh beskrev Jane Austen sit arbejde som: "a little bit of ivory, on which I work with so fine a brush, as produces little effect after much labour.". (Et lille stykke elfenben p\xc3\xa5 hvilket jeg arbejder med s\xc3\xa5 fin en b\xc3\xb8rste, at det kun resulterer i en lille virkning trods meget arbejde)_NEWLINE_Kun fire romaner blev udgivet i Austens egen levetid: Fornuft og f\xc3\xb8lelse, Stolthed og fordom, Mansfield Park og Emma, hvoraf Mansfield Park var den st\xc3\xb8rste salgssucces. Northanger Abbey, der blev f\xc3\xa6rdiggjort i 1803, og Overtalelse, der l\xc3\xa5 f\xc3\xa6rdig lige inden Austens d\xc3\xb8d i 1817, blev udgivet posthumt i 1818 i en samlet udgave. Ungdomsromanen Lady Susan, der afviger en del fra de \xc3\xb8vrige v\xc3\xa6rker, blev f\xc3\xb8rst udgivet i 1871 sammen med de to uf\xc3\xa6rdige romaner Sandition og The Watsons.'